b'\n_START_ARTICLE_\nMlinarjev Janez\n_START_SECTION_\nVsebina\n_START_PARAGRAPH_\nMarjetka in Janez si razodeneta ljubezen, o\xc4\x8de Pengar ju blagoslovi in povabi va\xc5\xa1\xc4\x8dane, da skupaj proslavijo sre\xc4\x8dni dogodek. Pridru\xc5\xbei se jim menih, a fantje br\xc5\xbe opazijo, da je oboro\xc5\xbeen, in ga zgrabijo; izka\xc5\xbee se, da je ovaduh Urha celjskega, ta ho\xc4\x8de \xc5\xa1e to no\xc4\x8d ugrabiti lepo Marjetico. Teharcem zavre kri, grofu postavijo zasedo in ga ujamejo. Da bi se re\xc5\xa1il sramote, se Urh zave\xc5\xbee, da bo Teharce povi\xc5\xa1al v plemi\xc4\x8de. Na dan, ko skupnost izvoli Janeza za na\xc4\x8delnika teharskega krdela, Urh izpolni svojo obljubo, Janez dobi vite\xc5\xa1ko opravo in prise\xc5\xbee grofu pokor\xc5\xa1\xc4\x8dino, svoje krdelo pa zaroti, naj se nikdar ne izneveri zastavi, ki naj, v ne\xc5\xa1tetih krajih proslavljena, dokazuje slogo in mo\xc4\x8d slovenskega rodu. Navdu\xc5\xa1eni fantje dvignejo Janeza na ramena, grof pa \xc5\xbee snuje, kako bi se mu ma\xc5\xa1\xc4\x8deval za poni\xc5\xbeanje; uka\xc5\xbee, naj se zglasi na gradu, tam bo s svojo \xc4\x8deto stra\xc5\xbeil grofove jetnike. Janez odkloni, na biri\xc5\xa1ko slu\xc5\xbebo ni prisegel, in grof \xc4\x8deto napade s svojimi biri\xc4\x8di. Toda Teharci so krepki, biri\xc4\x8de raz\xc5\xbeenejo, grofa zve\xc5\xbeejo in osvobodijo nekaj jetnikov, med katerimi je tudi Enriko, ki je prinesel Celjanu pape\xc5\xbeev odlok o izob\xc4\x8denju iz Cerkve zaradi njegovih grehov. S tem so Teharci odvezani od pokor\xc5\xa1\xc4\x8dine grofu, izro\xc4\x8dijo ga Enriku, ta pa mu odpusti, celo govoril bo zanj pri pape\xc5\xbeu, \xc4\x8de se bo Urh le skesal in spokoril. Grofa izpustijo, a Janez ne verjame v iskrenost njegovega kesanja, zato razmi\xc5\xa1lja, kako bi mu pri\xc5\xa1el spred o\xc4\x8di. Enriko mladca navdu\xc5\xa1i za kri\xc5\xbearsko vojno zoper Turke, ki oblegajo Beli grad. Janez uka\xc5\xbee vse jetnike izpustiti in grad za\xc5\xbegati, nato fantom razodene svojo odlo\xc4\x8ditev. A fantje ga ne zapustijo, kot en mo\xc5\xbe bodo od\xc5\xa1li z njim, na zmago ali smrt. Enriko blagoslovi juna\xc5\xa1ko \xc4\x8deto; naj se hrabro bori za sveto stvar in se sre\xc4\x8dno vrne. Ko krdelo \xc5\xbee zaja\xc5\xa1e konje, se mu pridru\xc5\xbei \xc5\xa1e mali Miha, ki se na noben na\xc4\x8din ne pusti odgnati._NEWLINE_Igrski vodja pove, da se je Marjetica pridru\xc5\xbeila teharskemu krdelu in se juna\xc5\xa1ko borila ob Janezovi strani, dokler ni bil on te\xc5\xbeko ranjen in sta oba za\xc5\xa1la v tur\xc5\xa1ko su\xc5\xbeenjstvo. - O\xc4\x8de Pengar sameva in to\xc4\x8di solze, o h\xc4\x8derki in zetu \xc5\xbee pol leta ni glasu. Stare\xc5\xa1ine ga tola\xc5\xbeijo: Bog zna vsako krivico izravnati, dokler je \xc4\x8dlovek \xc5\xbeiv, mora upati. Tedaj se oglasijo veseli klici, pojavita se Janez in Marjetica; zdaj sta mo\xc5\xbe in \xc5\xbeena, poro\xc4\x8dil ju je sam pape\xc5\xbe v Rimu. Grofa Urha so pri Belem gradu ubili ogrski velika\xc5\xa1i, teharsko zastavo, ki jo je zastavono\xc5\xa1a izpustil, ko je bil v boju ranjen, pa je re\xc5\xa1il mali Miha. Marjetica si jo je ovila okrog telesa in jo \xc4\x8duvala kot najve\xc4\x8djo svetinjo tudi v su\xc5\xbeenjstvu. Krdelo je sre\xc4\x8dno in ponosno, ko spet dr\xc5\xbei v rokah to sveto znamenje teharske mo\xc4\x8di, teharskih plemi\xc4\x8dev, narod navdu\xc5\xa1eno vzklika Janezu in Marjetici, nato pa veselo zaraja okrog neoskrunjene zastave.'